La unanimitat en la majoria de punts marca el Ple Municipal de l’abril
Channel: Fundació Ciutat de Viladecans
Date: 23/06/2015

El Ple Municipal d’aquest mes d’abril ha estat marcat per la unanimitat en bona part dels punts de l’ordre del dia. Tots els grups han votat a favor de demanar a la Generalitat que mantingui el finançament del servei de control de mosquits. És una de les tasques que duu a terme el Consell Comarcal del Baix Llobregat.

Amb només una abstenció, s’ha aprovat reforçar l’Oficina Local d’Habitatge amb instruments econòmics i de gestió, per facilitar l’accés a l’habitatge a ciutadans amb dificultats. També s’ha donat llum verda inicialment al reglament del Consell Municipal de Serveis Socials de Viladecans, amb una abstenció.

La ciutat s’ha adherit a la Declaració de Vilanova i la Geltrú per adaptar-se als efectes del canvi climàtic, especialment en el litoral. La proposta ha tirat endavant per unanimitat, igual que el compromís de treballar per una energia sostenible local.

El punt que ha generat més debat amb l’oposició ha estat l’alienació de l’escriptura pública de 5 finques propietat de l’Ajuntament, un pas previ per poder vendre-les. PP i CiU han demanat ajornar l’aprovació per estudiar l’adjudicació d’un gran supermercat en una de les finques. L’equip de Govern ha insistit que el resultat del concurs públic és independent de donar l’autorització per vendre el terreny.